शनिवार की रात टिकरिया जमुनिहाई के मजरे जमुनिहाई में बलखड़िया गिरोह ने प्रधानपति सुदामा के दो भाइयों सूरज (40) और संतोष (35) की गोली मार कर हत्या कर दी थी। बताया जाता है कि डकैत सुदामा को मारने आए थे पर उसके बाहर न निकलने पर इन दोनों के बाहर मिल जाने पर डकैतों ने इनको मौत के घाट उतार दिया था। घटना के पीछे प्रधानी चुनाव की रंजिश बताई गई थी। लंबे अरसे से शांत पाठा इलाके में दुहरी हत्याओं से जिले में सनसनी फैल गई थी और आला अफसरों का जमावड़ा गांव में लग गया था। डीआईजी पीके श्रीवास्तव ने भी गांव पहुंचकर पुलिसकर्मियों को जल्द से जल्द हत्यारों को गिरफ्तार करने के निर्देश दिए। एसडीएम सीपी उपाध्याय के अलावा राजस्वकर्मियों ने आश्वासन दिया कि किसान परिवारों को एक एक लाख किसान बीमा के अलावा बीस बीस हजार पारिवारिक लाभ के तहत दिए जाएंगे। विधायक चंद्रभान पटेल ने भी मृतकों के परिवारों को सहायता दी।सोमवार को थानाध्यक्ष मारकुंडी बीबी यादव ने पुलिस टीम के साथ जंगलों की कांबिंग की पर कोई आरोपी पकड़ में नहीं आया। दोनों शवों का पोस्टमार्टम के बाद अंतिम संस्कार कर दिया गया।